**УСТРОЙСТВЕН ПРАВИЛНИК НА ИЗПЪЛНИТЕЛНА АГЕНЦИЯ „МОРСКА АДМИНИСТРАЦИЯ”**

**Глава първа**

**ОБЩИ ПОЛОЖЕНИЯ**

**Чл. 1.** С правилника се определят дейността, структурата, организацията на работа, функциите на административните звена и числеността на персонала на Изпълнителна агенция „Морска администрация”, наричана по-нататък „агенцията”.

**Чл. 2.** (1) Агенцията е юридическо лице на бюджетна издръжка към министъра на транспорта, информационните технологии и съобщенията, със седалище София и с дирекции във Варна, Бургас, Русе и Лом.

(2) Контролът върху дейността на агенцията се осъществява от министъра на транспорта, информационните технологии и съобщенията.

**Чл. 3.** (1) Агенцията има собствен знак, официален печат и печат за служебни цели.

(2) Официалният печат на агенцията е с кръгла форма. В средата е изобразен гербът на Република България, около който е написано: „Република България Морска администрация”. Официалният печат на агенцията се изработва в 5 екземпляра.

(3) Изпълнителният директор на агенцията със заповед утвърждава образеца на печата за служебни цели и екземплярите, в които същият се изработва.

**Чл. 4.** (1) Агенцията:

1. организира и координира дейности по осигуряване на безопасността на корабоплаването в морските пространства и във вътрешните водни пътища на Република България;

2. осигурява реалната връзка между държавата и корабите, плаващи под българско знаме;

3. упражнява контрол за:

а) спазването на условията за безопасност на корабоплаването спрямо корабите, плаващи под българско или чуждо знаме;

б) предоставянето на услуги по управление на трафика и информационно обслужване на корабоплаването в морските пространства, вътрешните водни пътища, каналите, пристанищата на Република България и другите, определени по съответния ред, райони;

в) спазване на изискванията за качество на корабните горива;

г) спазването на условията на труд и живот на моряците;

д) изпълнението на изискванията на правото на Европейския съюз относно правата на пътниците, пътуващи по море или по вътрешни водни пътища и относно отговорността на превозвачите на пътници по море в случай на произшествия;

4. издава „Известие до корабоводителите” и оповестява в него измененията в навигационната обстановка и специалните временни предписания за осигуряване безопасността на корабоплаването по вътрешните водни пътища на Република България;

5. упражнява държавен екологичен контрол на корабоплаването за предотвратяване замърсяването на околната среда от кораби;

6. организира и координира търсене и спасяване на търпящи бедствие хора, кораби и самолети в българския морски отговорен район за търсене и спасяване и във вътрешните водни пътища на Република България;

7. участва в Единната спасителна система със сили и средства при бедствия на море или във вътрешните водни пътища на Република България

8. осъществява функциите на „администрация” по смисъла на правото на Европейския съюз относно рециклирането на кораби;

9. упражнява контрол за съответствие на провежданото обучение за придобиване на правоспособност и за специална и допълнителна подготовка на морските лица с изискванията на националното законодателство, правото на Европейския съюз и международните договори, по които Република България е страна;

10. организира и провежда изпити за придобиване на правоспособност от морските лица и издава свидетелства за правоспособност на морските лица;

11. води регистрите на корабите, на морските лица, на пристанищата и специализираните пристанищни обекти и на пристанищните оператори в Република България и предоставя информация от тях;

12. следи за изпълнението на разпоредбите по обезпечаване сигурността на:

а) корабите, плаващи под българско знаме;

б) пристанищата и пристанищните райони в Република България;

13. контролира спазването на изискванията за свободен достъп в пристанищата;

14. събира и предоставя на министъра на транспорта, информационните технологии и съобщенията:

а) информация за изпълнението на изискванията за експлоатационна годност на пристанищата и на специализираните пристанищни обекти по чл. 111а, ал. 1 и чл. 111б, ал. 1 от Закона за морските пространства, вътрешните водни пътища и пристанищата на Република България (ЗМПВВППРБ);

б) информация за функционирането на изградената в българските пристанища организация по приемане и обработване на отпадъци – резултат от корабоплавателна дейност, и на остатъци от корабни товари;

в) статистическа информация за дейността на пристанищните оператори и на собствениците на пристанища и пристанищни съоръжения;

15. прави предложения до министъра на транспорта, информационните технологии и съобщенията за временно преустановяване или ограничаване на експлоатацията на пристанища и за временно преустановяване експлоатацията на специализирани пристанищни обекти;

16. контролира спазването на изискванията за техническа безопасност на пристанищните съоръжения, за осигуряване на здравословни и безопасни условия на труд и за безопасно осъществяване на товаро-разтоварните операции от квалифициран за съответния вид работа персонал;

17. контролира спазването на изискванията за извършване на пристанищни дейности и услуги;

18. подпомага министъра на транспорта, информационните технологии и съобщенията при програмиране на дейности и осъществяване на контрол на инвестициите при изграждането, реконструкцията и модернизацията на транспортните коридори в областта на водния транспорт (пристанища, морски магистрали, вътрешни водни пътища), финансирани със средства от държавния бюджет или със средства от заеми, гарантирани от държавата;

19. подпомага министъра на транспорта, информационните технологии и съобщенията при издаване на разрешения за ползване на корабна радиостанция и при определяне на повиквателен сигнал (знак), морски мобилен идентификационен номер и идентификационен номер за автоматична идентификация на предавателя от радиотелефонната служба по вътрешните водни пътища;

20. подпомага министъра на транспорта, информационните технологии и съобщенията при извършване на подготвителни действия и при провеждане на процедури за предоставяне на концесии за пристанища за обществен транспорт с национално значение, както и при осъществяване на контрола по изпълнението на концесионните договори и на договорите по § 74, ал. 3 от Закона за изменение и допълнение на ЗМПВВППРБ (обн., ДВ, бр. 24 от 2004 г.);

21. подпомага министъра на транспорта, информационните технологии и съобщенията при съгласуването на документи за отреждане на земни и водни участъци за извършване на строителство по крайбрежието на Черно море и р. Дунав, във вътрешните води и в териториалното море, както и в зоните на действие на средствата за навигационно осигуряване, в т. ч. на проекти на подробни устройствени планове и на инвестиционни проекти за изграждане на нови или разширение на съществуващи подводни линейни обекти на техническата инфраструктура;

22. извършва анализ на заявените инвестиционни инициативи за изграждане на нови или разширение на съществуващи пристанища за обществен транспорт и представя на министъра на транспорта, информационните технологии и съобщенията и министъра на регионалното развитие и благоустройството мотивирани становища по тях, в т.ч. относно съответствието им с документите по чл. 112а, ал. 1 от ЗМПВВППРБ и възможността за влагане на необходимите за реализирането им публични инвестиции;

23. осъществява организационно-техническото осигуряване на дейността по разглеждане, приемане и одобряване на генералните планове на пристанищата за обществен транспорт;

24. подпомага министъра на транспорта, информационните технологии и съобщенията при съгласуването на проекти на подробни устройствени планове и инвестиционни проекти за изграждане на нови или разширение на съществуващи пристанища по чл. 107 – 109 от ЗМПВВППРБ и на специализирани пристанищни обекти по чл. 111а, ал. 1 и чл. 111б, ал. 1 от ЗМПВВППРБ;

25. подпомага министъра на транспорта, информационните технологии и съобщенията при:

а) съгласуване на инвестиционни проекти за изграждане на нови и за разширение, реконструкция или рехабилитация на съществуващи пристанища за обществен транспорт;

б) даване на съгласие при условията и по реда на чл. 52, ал. 2 от Закона за водите за издаване на разрешителни за ползване на повърхностни водни обекти – части от река Дунав, вътрешните морски води или териториалното море;

26. поддържа система за управление на качеството в съответствие с приложимите международни стандарти;

27. извършва други функции, възложени й със закон или с акт на Министерския съвет.

(2) Агенцията проучва европейския опит и при необходимост предлага на управителния съвет на Фонд „Вътрешни водни пътища” мерки по регулирането на капацитета на флота по вътрешни водни пътища и осъществява организационно-техническото осигуряване на дейността на фонда.

(3) Агенцията провежда изпит за придобиване на професионална компетентност за превозвачи за извършване превози на товари по вътрешни водни пътища.

(4) Агенцията участва в работата на Международната морска организация на ООН (ИМО), Дунавската комисия, Икономическата комисия на ООН за Европа, в Международната организация за подвижни спътникови далекосъобщения (ИМСО), Международната организация на труда, и на други международни организации по въпросите на корабоплаването и пристанищата, както и в специализираните структури на Европейския съюз в областта на осигуряване безопасността и сигурността на корабоплаването, опазването на околната среда от замърсяване от кораби и в областта на пристанищата, като:

1. участва в работните сесии на съответната международна организация или специализирана структура на Европейския съюз;

2. изготвя становища по проекти на документи;

3. осигурява изпълнението на решения и препоръки, отнасящи се до корабоплаването и пристанищата.

**Чл. 5.** (1) Агенцията осъществява контролните си функции по чл. 4, ал. 1 по отношение на:

1. корабите, плаващи под знамето на Република България, независимо от собствеността и предназначението им, с изключение на военните и граничнополицейските;

2. корабите, плаващи под чуждо знаме, когато се намират във вътрешните морски води, териториалното море или във вътрешните водни пътища на Република България, както и в българско пристанище или специализиран пристанищен обект по чл. 111а, ал. 1 и чл. 111б, ал. 1 от ЗМПВВППРБ, с изключение на военните пристанища;

3. военните кораби, когато се използват с търговска цел;

4. всички български пристанища и специализирани пристанищни обекти по чл. 111а, ал. 1 и чл. 111б, ал. 1 от ЗМПВВППРБ, с изключение на военните;

5. корабопритежателите на кораби, плаващи под българско знаме;

6. българските морските лица;

7. собствениците на пристанища и специализирани пристанищни обекти, пристанищните оператори, работниците и служителите в пристанищата и лицата, които извършват съпътстващи дейности в пристанищата за обществен транспорт;

8. всички лица, независимо от служебното им положение и гражданство, които извършват дейност, свързана с търговското корабоплаване или с осъществяването на водноатракционни услуги във вътрешните морски води, териториалното море или във вътрешните водни пътища на Република България, или се намират в морските пространства или във вътрешните водни пътища на Република България и в другите водни пространства без контакт с морето;

9. всички органи и организации, когато дейността им е свързана с търговското корабоплаване или с извършването на водноатракционни услуги във вътрешните морски води, териториалното море или във вътрешните водни пътища на Република България.

(2) Териториалната компетентност на агенцията се разпростира върху:

1. вътрешните морски води;

2. териториалното море;

3. българския участък на р. Дунав;

4. сухоземната крайбрежна ивица, имаща широчина 100 метра, отчитана от линията на най-големия отлив; там, където има селища или височина, отстояща на по-малко от 100 метра от линията на най-големия отлив, границите на крайбрежната ивица съвпадат с чертите на селището от страна на морето или с върха на височината;

5. сухоземната крайбрежна ивица на разстояние 100 метра, мерено от линията, където водната повърхност на р. Дунав пресича сушата на българския участък при най-ниски водни стоежи;

6. територията на пристанищата, включително зоните по чл. 103, ал. 6 от ЗМПВВППРБ и специализираните пристанищни обекти по чл. 111а, ал. 1 и чл. 111б, ал. 1 от ЗМПВВППРБ, с изключение на военните пристанища;

7. изключителната икономическа зона на Република България, в съответствие с Конвенцията на Организацията на обединените нации по морско право, сключена в Монтего Бей на 10.12.1982 г. (обн., ДВ, бр. 73 и 74 от 1996 г.), ратифицирана със закон (обн., ДВ, бр. 38 от 1996 г.) ;

8. българския морски отговорен район за търсене и спасяване, в съответствие с Международната конвенция за търсене и спасяване по море, 1979, съставена в Хамбург на 27.04.1979 г. (обн., ДВ, бр. 75 от 1999 г., изм., бр. 61 от 2005 г.), ратифицирана със закон (обн., ДВ, бр.47 от 1999 г.);

9. реки, които се използват за корабоплаване и се вливат в Черно море.

**Чл. 6.** (1) Издръжката на агенцията се формира от бюджетни средства.

(2) Бюджетните средства включват трансфери от бюджета на Министерството на транспорта, информационните технологии и съобщенията за разходи по изпълнението на държавните функции на агенцията и за заплащане на необходимите за дейността активи и услуги.

**Чл. 7.** Агенцията администрира приходи от:

1. таксите по чл. 103в, ал. 6 от ЗМПВВППРБ;

2. дейности по предоставяне за ползване на рейдови лодки;

3. възнаграждения за спасяване на имущество на море и река;

4. провлачване или тласкане на кораби и други плаващи обекти;

5. предоставяне на данни от публичните регистри, водени от агенцията;

6. наеми от имущество;

7. други дейности и услуги, извършвани от агенцията.

**Глава втора**

**ИЗПЪЛНИТЕЛЕН ДИРЕКТОР**

**Раздел I**

**Общи положения**

**Чл. 8.** Агенцията се ръководи и представлява от изпълнителен директор, който се назначава от министъра на транспорта, информационните технологии и съобщенията съгласувано с министър-председателя.

**Чл. 9.** (1) Изпълнителният директор е орган на изпълнителната власт.

(2) Изпълнителният директор отговаря за организацията и дейността на агенцията.

(3) При осъществяване на своите правомощия изпълнителният директор се подпомага от заместник-изпълнителен директор.

(4) Изпълнителният директор делегира със заповед правомощия на заместник-изпълнителния директор и определя функциите му.

(5) При отсъствие на изпълнителния директор функциите му се изпълняват от заместник-изпълнителния директор, а при отсъствие и на заместник-изпълнителния директор – от главния секретар на агенцията.

(6) Трудовото правоотношение със заместник-изпълнителния директор се сключва, изменя и прекратява от изпълнителния директор съгласувано с министъра на транспорта, информационните технологии и съобщенията.

**Раздел II**

**Правомощия на изпълнителния директор**

**Чл. 10.** (1) Изпълнителният директор:

1. организира изпълнението на нормативните и на общите и индивидуални административни актове, издадени по въпросите, отнасящи се до осигуряване на безопасността и сигурността на корабоплаването, опазването на околната среда от замърсяване от кораби и политиката в областта на пристанищата;

2. ръководи дейностите по контрол върху корабите, плаващи под българско знаме, в предвидените от закона случаи;

3. ръководи дейностите по контрол върху корабите, посещаващи български пристанища;

4. ръководи дейностите по контрол върху безопасното корабоплаване в морските пространства и във вътрешните водни пътища на Република България;

5. ръководи дейностите по контрол в морските пространства и във вътрешните водни пътища на Република България по въпросите, отнасящи се до опазване на околната среда от замърсяване, както и до предотвратяване, намаляване и ограничаване на замърсяването, произтичащо от корабоплаването;

6. организира борбата с аварийните разливи в района на Черно море, за който отговаря Република България и във вътрешните водни пътища на Република България;

7. организира дейностите по търсене и спасяване на море в българския отговорен район за търсене и спасяване и във вътрешните водни пътища на Република България;

8. е заместник-представител в Дунавската комисия.

9. осъществява функциите на компетентен орган по морската сигурност, на орган за контакт по въпросите на морската сигурност и на лице за контакти относно сигурността на пристанищните райони по смисъла на правото на Европейския съюз относно сигурността на корабите, пристанищните съоръжения и пристанищата.

10. определя и обявява:

а) списъка на морските пристанищни райони и на морските пристанища, спрямо които се прилага правото на Европейския съюз относно сигурността на пристанищата и пристанищните съоръжения;

б) нивата за сигурност на корабите, плаващи под българско знаме, и на пристанищата и пристанищните райони в Република България;

11. подпомага министъра на транспорта, информационните технологии и съобщенията при осъществяване на правомощията му по чл. 7, ал. 1 от Кодекса на търговското корабоплаване (КТК);

12. осигурява участието в работата на международните организации в областта на корабоплаването и пристанищата, като:

а) организира изпълнението на задълженията, произтичащи от членството на Република България в международните специализирани организации, както и изпълнението на задълженията, произтичащи от международните договори в областта на корабоплаването, по които Република България е страна;

б) предлага на министъра на транспорта, информационните технологии и съобщенията сключване, присъединяване, ратифициране, денонсиране и изменяне на международни договори и участие в международни организации;

13. предлага на министъра на транспорта, информационните технологии и съобщенията мерки за привеждане на националното законодателство в областта на водния транспорт в съответствие с правото на Европейския съюз и с актовете на съответните международни организации;

14. организира участието на служители на агенцията в работата на специализирани структури на Европейския съюз в областта на безопасността и сигурността на корабоплаването и опазването на околната среда от замърсяване от кораби и в областта на пристанищата;

15. издава задължителни правила в съответствие с разпоредбите на КТК;

16. присвоява Уникален европейски идентификационен номер на корабите, плаващи под българско знаме по вътрешните водни пътища на Общността;

17. одобрява:

а) програмата на курсовете за обучение и издава свидетелства за професионална компетентност на превозвачи на товари по вътрешни водни пътища;

б) плановете на пристанищата за приемане и обработване на отпадъци;

в) оценките на сигурността на пристанищата и пристанищните райони;

г) плановете за сигурност на пристанищата и пристанищните райони;

18. организира изпълнението на нормите за подготовка и освидетелстване на морските лица, съдържащи се в правото на Европейския съюз и в Международната конвенция за вахтената служба и нормите за подготовка и освидетелстване на моряците, 1978 г., (обн., ДВ, бр. 31 от 2005 г., попр., бр. 86 и бр. 91 от 2009 г.), утвърдена с Решение № 192 на Бюрото на МС от 22.12.1981 г., , както е изменена;

19. произнася се по възражения на морски лица относно резултатите от изпити за придобиване на правоспособност, придобиване на права, отмяна на ограничение или потвърждаване на правоспособност, както и по жалби:

а) на пътници, подадени в съответствие с чл. 25, параграф 3 от Регламент (ЕС) № 1177/2010 на Европейския парламент и на Съвета от 24 ноември 2010 г. относно правата на пътниците, пътуващи по море или по вътрешни водни пътища, и за изменение на Регламент (ЕО) № 2006/2004 (ОВ, L 334 от 2010 г.);

б) на морски лица, подадени в съответствие с правилата на Морската трудова конвенция, 2006 г., на Международната организация на труда, приета в Женева през февруари 2006 г. (обн., ДВ, бр. 76 от 2013 г.), ратифицирана със закон (обн., ДВ, бр. 42 от 2009 г.), относно нарушения на изискванията на конвенцията за условията на труд и живот на борда на кораба;

в) на собственици на пристанища или на специализирани пристанищни обекти, както и на пристанищни оператори срещу издадени от директорите на териториалните дирекции задължителни предписания по Наредба № 9 от 2013 г. за изискванията за експлоатационна годност на пристанищата и специализираните пристанищни обекти (обн., ДВ, бр. 96 от 2013 г.);

20. предлага на министъра на транспорта, информационните технологии и съобщенията да издаде или да откаже издаване на удостоверение за експлоатационна годност на пристанище, пристанищен терминал или специализиран пристанищен обект по чл. 111а, ал. 1 или чл. 111б, ал. 1 от ЗМПВВППРБ, както и да постанови или отмени постановено временно ограничаване или преустановяване на експлоатацията на пристанище или специализиран пристанищен обект;

21. издава заповеди за вписване или за отказ от вписване на пристанище или на специализиран пристанищен обект в регистъра по чл. 92, ал. 4 от ЗМПВВППРБ, както и заповеди за вписване или за отказ от вписване на пристанищни оператори в регистъра по чл. 117, ал. 4 от ЗМПВВППРБ;

22. представя на Европейската комисия доклад за показателите на Република България като държава на знамето, в случай че Република България фигурира в черния списък или фигурира за две последователни години в сивия списък, публикувани в най-скорошния годишен доклад на Парижкия меморандум за разбирателство за държавния пристанищен контрол, подписан в Париж на 26 януари 1982 г.; докладът установява и анализира главните причини за липсата на съответствие, които са довели до задържанията и неизправностите, послужили като основание за включването в черния или сивия списък; докладът се представя не по-късно от четири месеца след публикуването на доклада на Парижкия меморандум за разбирателство за държавния пристанищен контрол;

23. подпомага министъра на транспорта, информационните технологии и съобщенията във връзка с изготвянето и представянето на Европейската комисия на информация или доклади в изпълнение на изисквания на правото на Европейския съюз в областта на пристанищата, осигуряване на безопасността и сигурността на корабоплаването и опазване на околната среда от замърсяване от кораби;

24. определя структурата на звената, утвърждава длъжностното разписание на агенцията и поименното разписание на длъжностите в агенцията;

25. осигурява изграждането, функционирането и развитието на елементите на системата за финансово управление и контрол на агенцията;

26. е орган по назначаването на държавните служители в агенцията;

27. сключва, изменя и прекратява трудовите договори на служителите в агенцията;

28. взема решение за провеждане на процедури и възлага обществени поръчки;

29. сключва договори, свързани с осъществяването на дейността на агенцията;

30. ръководи, организира и контролира изпълнението на дейностите на агенцията, свързани с отбранително-мобилизационната подготовка и защитата при бедствия, в т.ч. защитата на критичната инфраструктура;

31. организира издаването на периодични и информационни бюлетини и справки.

(2) Изпълнителният директор определя:

1. служителите в дирекциите от специализираната администрация, на които се възлагат инспекторски функции за осъществяване на контрола, предвиден в КТК и в ЗМПВВППРБ;

2. длъжностните лица в Изпълнителна агенция „Морска администрация”, които могат да налагат глоба с фиш или да съставят актове за установяване на административни нарушения на разпоредбите на КТК, ЗМПВВППРБ и подзаконовите актове по тяхното прилагане.

**Чл. 11.** В изпълнение на своите правомощия изпълнителният директор издава индивидуални административни актове.

**Чл. 12.** (1) Изпълнителният директор отговаря за своевременното събиране на приходите и за целесъобразното и законосъобразното разходване на бюджетните средства.

(2) Изпълнителният директор представя на министъра на транспорта, информационните технологии и съобщенията ежегоден доклад за дейността на агенцията.

**Чл. 13.** Изпълнителният директор осъществява своите правомощия в сътрудничество с органите на изпълнителната власт за изпълнение на единната държавна политика.

**Глава трета**

**СТРУКТУРА, ФУНКЦИИ И ОРГАНИЗАЦИЯ НА РАБОТАТА НА АГЕНЦИЯТА**

**Раздел I**

**Структура**

**Чл. 14.** (1) Агенцията е организирана в дирекции от общата и специализираната администрация, които подпомагат изпълнителния директор при осъществяване на правомощията му, осигуряват технически дейността му и извършват дейности по административното обслужване на физическите и юридическите лица.

(2) Общата численост на персонала в агенцията е 263 щатни бройки, разпределени съгласно приложението.

(3) Структурата на звената в агенцията и длъжностното разписание се утвърждават от изпълнителния директор по предложение на главния секретар в рамките на утвърдената численост.

**Чл. 15.** (1) Административното ръководство на агенцията се осъществява от главен секретар.

(2) Главният секретар:

1. организира дейността на агенцията;

2. координира оперативното изпълнение на общите задачи, възложени на общата и специализираната администрация;

3. подготвя ежегодния доклад на изпълнителния директор за дейността на агенцията;

4. организира подготовката на проекта на бюджет на агенцията;

5. утвърждава длъжностните характеристики на работещите в агенцията;

6. създава условия за нормалната и ефективна работа в агенцията и осъществява контрол по изпълнението на възложените задачи.

(3) При отсъствие на главния секретар неговите функции се изпълняват от директор на дирекция, определен от изпълнителния директор.

**Раздел II**

**Обща администрация**

**Чл. 16.** (1) Общата администрация изпълнява функции по техническото осигуряване на дейността на изпълнителния директор и на специализираната администрация относно:

1. финансовата отчетност, управление и контрол;

2. човешките ресурси;

3. деловодното обслужване;

4. управлението на собствеността;

5. информационното обслужване;

6. безопасните и здравословни условия на труд;

7. отбранително-мобилизационната подготовка и противопожарната охрана на агенцията;

8. поддържането на система за управление на качеството в съответствие с приложимите международни стандарти.

(2) Общата администрация осигурява дейностите по административното обслужване на физически и юридически лица.

(3) Общата администрация осъществява методическо ръководство и координация по отношение използването на информационните системи, които обслужват водените от специализираната администрация регистри.

**Чл. 17.** (1) Общата администрация е организирана в дирекция „Административно-правно и финансово-счетоводно обслужване”.

(2) Дирекцията по ал. 1:

1. отговаря за изграждането, функционирането и отчитането на системата за финансово управление и контрол в агенцията;

2. изготвя проекта на бюджет на агенцията;

3. изготвя счетоводните отчети и следи за правилното разходване на средствата съгласно утвърдения бюджет;

4. подпомага изпълнителния директор в управлението на финансовите ресурси на агенцията, като:

а) осъществява предварителен контрол за законосъобразността на всички документи и действия, свързани с финансовата дейност;

б) осъществява проверки преди вземане на решения за поемане на задължения или за извършване на разходи;

5. организира работата във връзка с осъществяването на правомощията на изпълнителния директор по Закона за обществените поръчки;

6. организира и участва в годишната инвентаризация;

7. изготвя, оформя и съхранява трудовите и служебните досиета на служителите в агенцията и ги поддържа в съответствие с изискванията на Кодекса на труда, Закона за държавния служител и подзаконовите актове по тяхното прилагане;

8. изпълнява нормативните изисквания по заплащането на труда и изготвя длъжностното и поименното щатно разписание на агенцията;

9. организира подготовката и провеждането на конкурсите за държавни служители;

10. организира и контролира административното обслужване;

11. оказва правно съдействие на ръководството на агенцията за законосъобразното изпълнение на нейните функции;

12. разработва и предлага решения на правни проблеми, свързани с дейността на агенцията;

13. осъществява процесуалното представителство на агенцията;

14. изготвя договори във връзка с дейността на агенцията и осъществява контрол по изпълнението на сключените договори;

15. участва в разработването на проекти на нормативни актове;

16. организира и осъществява деловодната дейност на агенцията, в т.ч. деловодната обработка на документите посредством автоматизирана информационна система, текущото им съхраняване и съхраняването и използването на учрежденския архив;

17. организира и контролира ползването и стопанисването на недвижимите имоти и движимите вещи, предоставени за управление на агенцията;

18. организира функционирането и поддържа информационната инфраструктура на агенцията – локални мрежи, комуникационно оборудване, компютърна техника и софтуер и интернет страницата на агенцията;

19. осъществява материално-техническото снабдяване на агенцията с оборудване, резервни части и консумативи, като планира, осигурява и контролира финансовото обезпечаване на дирекциите от специализираната администрация;

20. организира и координира дейността по спазване на нормите за безопасни и здравословни условия на труд в агенцията и за превенция на риска;

21. организира и координира изпълнението на дейностите на агенцията, свързани с отбранително-мобилизационната подготовка и защитата при бедствия;

22. осъществява производствата по предложения и сигнали, постъпили по реда на глава осма от Административнопроцесуалния кодекс, в т. ч. отговаря за тяхното регистриране и обработване, разглеждането им в законоустановените срокове и уведомяването на лицата за взетите решения и предприетите мерки;

23. поддържа и развива системата за управление на качеството в агенцията в съответствие с приложимите национални, европейски и международни стандарти;

24. организира и координира провеждането на независима оценка на системата по т. 23;

25. поддържа и развива системата за информационна сигурност в агенцията;

26. извършва други дейности, произтичащи от разпорежданията на изпълнителния директор.

**Раздел III**

**Специализирана администрация**

**Чл. 18.** (1) Специализираната администрация подпомага изпълнителния директор при изпълнението на правомощията му.

(2) Специализираната администрация е структурирана в 6 дирекции и 1 главна дирекция.

(3) Дирекциите по чл. 20, чл. 21, ал. 1 и чл. 23, ал. 1 поддържат изнесени работни места, когато това е необходимо с оглед осъществяване на функциите им. Откриването и закриването на изнесените работни места се извършва от изпълнителния директор по предложение на директора на съответната дирекция.

**Чл. 19.** Дирекция „Международни и национални регулации на корабоплаването”:

1. организира и координира участието на агенцията в дейността на международните организации и специализираните структури на Европейския съюз в областта на осигуряване безопасността и сигурността на корабоплаването и опазването на околната среда от замърсяване от кораби, като:

а) осъществява връзките на агенцията с международните организации и специализираните структури на Европейския съюз;

б) координира изготвянето на позиции за участие на агенцията в работата на специализираните международни организации и подготвя изпращането им за утвърждаване от Министерството на външните работи;

в) методически подпомага дирекциите по чл. 21, ал. 1 и главна дирекция „Аврийно-спасителна дейност” при прилагане правото на Европейския съюз и международните договори, по които Република България е страна, в областта на корабоплаването;

г) разработва проекти на международни договори и прави предложения до министъра на транспорта, информационните технологии и съобщенията за сключване, присъединяване, ратифициране, денонсиране и изменяне на международни договори в областта на безопасността и сигурността на корабоплаването и опазването на околната среда от замърсяване от кораби и за членство и участие в специализирани международни организации и инициативи;

д) осъществява дейността по изготвяне на проекти на нормативни актове за въвеждане в националното законодателство на изискванията на правото на Европейския съюз и на международните договори, по които Република България е страна, в областта на осигуряване безопасността и сигурността на корабоплаването и опазването на околната среда от замърсяване от кораби;

2. води международната кореспонденция и подпомага изпълнителния директор при организирането и провеждането на международни срещи;

3. координира и осъществява двустранното сътрудничество и връзки на агенцията;

4. подпомага изпълнителния директор при изготвянето на доклада по чл. 10, ал. 1, т. 22.

5. разглежда и подготвя проектите на актове на изпълнителния директор на агенцията по постъпили жалби от:

а) морски лица относно нарушения на изискванията на Морската трудова конвенция, 2006 г., на Международната организация на труда за условията на труд и живот на борда на кораба;

б) пътници, подадени в съответствие с чл. 25, параграф 3 от Регламент (ЕС) № 1177/2010 на Европейския парламент и на Съвета от 24 ноември 2010 г. относно правата на пътниците, пътуващи по море или по вътрешни водни пътища, и за изменение на Регламент (ЕО) № 2006/2004, когато имат за предмет действие или бездействие на превозвач или на лице, на което той е поверил изпълнението на някое от задълженията си по регламента;

6. методически подпомага дейността на дирекциите по чл. 21, ал. 1 при изпълнение на задълженията в областта на квалификацията на морските лица, контрола върху безопасността и сигурността на корабоплаването и опазването на околната среда от замърсяване от кораби, произтичащи от членството на Република България в Европейския съюз и в специализираните международни организации;

7. извършва постоянно наблюдение и анализ на дейността на организации, упълномощени да извършват прегледи и проверки от името на агенцията, и при необходимост предлага коригиращи действия;

8. организационно и технически осигурява дейността на фонд „Вътрешни водни пътища”;

9. поддържа в актуален вид базата данни по чл. 372а, ал. 1 от КТК и отговаря за своевременното публикуване на информацията на интернет страницата на агенцията;

10. осъществява дейността по подпомагане на министъра на транспорта, информационните технологии и съобщенията във връзка с изготвянето и представянето на Европейската комисия на информация и доклади относно прилагане на правото на Европейския съюз в областта на сигурността и безопасността на корабоплаването, опазването на околната среда от замърсяване от кораби и нормите за подготовка и освидетелстване на морските лица.

**Чл. 20.** Дирекция „Пристанища и пристанищни услуги”:

1. координира дейността на съответните структурни звена в дирекциите по чл. 21, ал. 1 за изпълнение на произтичащите от членството на Република България в Европейския съюз и в специализираните международни организации задължения в областта на пристанищата;

2. изготвя проекти на нормативни актове за въвеждане в националното законодателство изискванията на правото на Европейския съюз и на международните договори, по които Република България е страна, в областта на пристанищата;

3. организира и координира участието на агенцията в дейността на международните организации и специализираните структури на Европейския съюз в областта на пристанищата, като:

а) осъществява връзките на агенцията със съответните международни организации и специализирани структури на Европейския съюз;

б) координира изготвянето на позиции за участие на агенцията в работата на международните организации в областта на пристанищата и подготвя изпращането им за утвърждаване от Министерството на външните работи;

в) организира и координира дейността по изпълнението на решенията и препоръките на международните организации и специализираните структури на Европейския съюз, отнасящи се до пристанищата;

г) подготвя мотивирани предложения до министъра на транспорта, информационните технологии и съобщенията за членство и участие в специализирани международни организации и инициативи в областта на интегрираната морска политика, морското пространствено планиране и пристанищата;

4. анализира постъпилите заявления на инвестиционни инициативи за изграждане на нови или разширение на съществуващи пристанища за обществен транспорт и изготвя мотивирани становища относно съответствието им с документите по чл. 112а, ал. 1 от ЗМПВВППРБ, както и относно възможността за влагане на необходимите за реализацията им публични инвестиции;

5. организационно и технически осигурява дейността по разглеждане, приемане и одобряване на генералните планове на пристанищата за обществен транспорт;

6. изготвя мотивирани становища до министъра на транспорта, информационните технологии и съобщенията по проекти на:

а) подробни устройствени планове, с които се прави отреждане на земни и водни участъци за строителство, както и на документацията за извършване на строителство по крайбрежието на Черно море и р. Дунав, във вътрешните морски води и в териториалното море, както и в зоните на действие на средствата за навигационно осигуряване, в т.ч. на проекти на подробни устройствени планове и на инвестиционни проекти за изграждане на нови или разширение, реконструкция или рехабилитация на съществуващи подводни линейни обекти на техническата инфраструктура;

б) подробни устройствени планове и инвестиционни проекти за изграждане на нови или разширение на съществуващи пристанища по чл. 107 – 109 от ЗМПВВППРБ и специализирани пристанищни обекти по чл. 111а, ал. 1 и чл. 111б, ал. 1 от ЗМПВВППРБ;

в) инвестиционни проекти за реконструкция или рехабилитация на цяло или на част от съществуващо пристанище или специализиран пристанищен обект;

7. изготвя мотивирани становища до министъра на транспорта, информационните технологии и съобщенията относно даването на съгласие по чл. 52, ал. 2 от Закона за водите за издаване на разрешителни за ползване на повърхностни водни обекти – части от река Дунав, вътрешните морски води или териториалното море;

8. методически подпомага съответните структурни звена в дирекциите по чл. 21, ал. 1 при осъществяване на дейността им по:

а) контрол за изпълнение на изискванията за експлоатационна годност на пристанищата и на специализираните пристанищни обекти по чл. 111а, ал. 1 и чл. 111б, ал. 1 от ЗМПВВППРБ и за извършване на пристанищни дейности и услуги;

б) контрол по отношение спазването на изискванията за свободен достъп в пристанищата;

в) контрол по отношение прилагането на плановете за сигурност на пристанищата и пристанищните райони;

г) регистрация на пристанища, специализирани пристанищни обекти и пристанищни оператори;

9. разглежда постъпилите жалби срещу издадени задължителни предписания по Наредба № 9 от 2013 г. за изискванията за експлоатационна годност на пристанищата и специализираните пристанищни обекти и подготвя проектите на актове на изпълнителния директор на агенцията по тях;

10. разглежда и подготвя проектите на актове на изпълнителния директор на агенцията по постъпили жалби от пътници, подадени в съответствие с чл. 25, параграф 3 от Регламент (ЕС) № 1177/2010 на Европейския парламент и на Съвета от 24 ноември 2010 г. относно правата на пътниците, пътуващи по море или по вътрешни водни пътища, и за изменение на Регламент (ЕО) № 2006/2004, когато имат за предмет действие или бездействие на пристанищен оператор или на лице, на което той е поверил изпълнението на някое от задълженията си по Регламента;

11. изготвя мотивирани становища до изпълнителния директор за одобряване на оценките на сигурността и плановете за сигурност на пристанищата и на пристанищните райони;

12. подпомага изпълнителния директор при:

а) определяне на списъка на морските пристанищни райони и на морските пристанища, спрямо които се прилага правото на Европейския съюз относно сигурността на пристанищата и пристанищните съоръжения, и отговаря за неговото оповестяване и поддържане в актуално състояние;

б) определяне и обявяване нивата на сигурност на пристанищата и пристанищните райони;

в) осъществяване на производствата по упълномощаване на признати организации по сигурността да извършват дейности по сигурността на пристанищата и пристанищните райони и по отмяна на извършеното признаване;

г) осъществяване на функциите му на компетентен орган по морската сигурност, на орган за контакт по въпросите на морската сигурност и на лице за контакти относно сигурността на пристанищните райони;

д) изготвянето и предоставянето на Международната морска организация, Европейската комисия и държавите членки на Европейския съюз на информация, свързана с прилагането на мерки за постигане на сигурността на пристанищата;

13. извършва оценка за съответствие на дейността на признати организации по сигурността, упълномощени да извършват дейности по сигурността на пристанища или пристанищни райони, с изискванията за осигуряване на сигурността на пристанищата и пристанищните райони;

14. осъществява дейността по подпомагане на министъра на транспорта, информационните технологии и съобщенията при извършване на:

а) подготвителни действия и при провеждане на процедури за предоставяне на концесии за пристанища за обществен транспорт с национално значение;

б) контрол върху изпълнението на концесионните договори и на договорите по § 74, ал. 3 от Закона за изменение и допълнение на ЗМПВВППРБ (ДВ, бр. 24 от 2004 г.);

15. осъществява дейността по подпомагане на министъра на транспорта, информационните технологии и съобщенията във връзка с изготвянето и представянето на Европейската комисия на информацията и докладите по чл. 10, ал. 1, т. 23.

**Чл. 21.** (1) Агенцията осъществява териториалната си компетентност в областта на пристанищата, осигуряване на безопасността и сигурността на корабоплаването и опазването на околната среда от замърсяване от кораби чрез дирекции, както следва:

1. дирекция „Морска администрация – Варна” с район, заключен между географския паралел от точката на сухоземната българо-румънска граница и този на нос Емине;

2. дирекция „Морска администрация – Бургас” с район, заключен между географския паралел от точката на нос Емине и този на българо-турската граница;

3. дирекция „Речен надзор – Русе” с район, определен от километър 374,100 (българо-румънската граница) до километър 645 от българския участък на р. Дунав;

4. дирекция „Речен надзор – Лом” с район, определен от километър 645 до километър 845,650 (българо-сръбската граница) от българския участък на р. Дунав.

(2) Дирекциите по ал. 1 изпълняват функциите на инспекторат по смисъла на КТК и международните договори в областта на корабоплаването, по които Република България е страна, ратифицирани и влезли в сила по предвидения от закона ред.

**Чл. 22.** (1) В рамките на териториалната си компетентност дирекциите по чл. 21, ал. 1:

1. водят регистрите на корабите, плаващи под българско знаме, на морските лица, на пристанищата и специализираните пристанищни обекти и на пристанищните оператори в Република България и предоставят информация от тях;

2. извършват прегледи на кораби и корабопритежатели за съответствие с изискванията на националното законодателство, правото на Европейския съюз и международните договори, по които Република България е страна;

3. издават документи на корабите, плаващи под българско знаме, на основание на националното законодателство, правото на Европейския съюз и международните договори, по които Република България е страна, а при поискване или оторизиране от чужди администрации издават документи и на кораби, плаващи под тяхно знаме;

4. осъществяват държавен пристанищен контрол спрямо корабите, плаващи под чуждо знаме, в съответствие с изискванията на националното законодателство, вторичното право на Европейския съюз и международните договори, по които Република България е страна;

5. осъществяват контрол за изпълнение на изискванията на Морската трудова конвенция относно условията на труд и живот на борда на кораба;

6. извършват въз основа на оценка на риска контрол върху безопасността на всички кораби, подлежащи на държавен контрол в пристанищата и рейдовете;

7. контролират спазването на изискванията за наличие на застраховка за морски искове на кораби, плаващи под българско или чуждо знаме;

8. осъществяват държавен екологичен контрол на корабите, посещаващи или опериращи в българските пристанища, за предотвратяване замърсяването на морската и речна околна среда от кораби;

9. осъществяват необходимите действия по налагане на обезпечителните мерки „забрана за отплаване на кораб” и „арест на кораб” по отношение на кораби, плаващи под българско или чуждо знаме, в случаите, при условията и по реда на ККТК;

10. осъществяват контрол върху лицата, отговорни за корабите, в съответствие с изискванията на Международния кодекс за управление на безопасната експлоатация на кораби и предотвратяване на замърсяването (ISM Code) (обн., ДВ, бр. 58 от 1995 г.);

11. упражняват контрол по отношение предоставянето на услуги по управление на трафика и информационното обслужване на корабоплаването в морските пространства, вътрешните водни пътища, каналите, акваториите на пристанищата на Република България и другите, определени по съответния ред, райони;

12. упражняват контрол върху всички лица, осъществяващи дейност в областта на корабоплаването;

13. изготвят проектите на национални стандарти за обучение, квалификация, специална и допълнителна подготовка на морските лица и ги предлагат за одобряване от изпълнителния директор;

14. извършват проверка на изготвените от учебните заведения и центровете за обучение и квалификация на морските лица програми за обучение на морски лица, относно съответствието им с изискванията на актовете от вътрешното и международното право и одобрените национални стандарти и ги предлагат за одобряване от изпълнителния директор;

15. упражняват контрол за съответствие на провежданото обучение за придобиване на правоспособност и за специална и допълнителна подготовка на морските лица с изискванията на националното законодателство, правото на Европейския съюз и международните договори, по които Република България е страна;

16. организационно и технически осигуряват провеждането на изпити за придобиване на правоспособности от морските лица, в т.ч. като поддържат в актуално състояние базата данни с въпроси;

17. извършват дейностите по издаване на моряшки (съответно служебни) книжки, свидетелства за правоспособност, справки и други документи на морските лица;

18. извършват необходимите подготвителни действия за издаване на моряшки паспорти;

19. подпомагат със сили и средства главна дирекция „Аварийно-спасителна дейност” при провеждане на операции по търсене и спасяване на човешки живот в българския морски отговорен район за търсене и спасяване и във вътрешните водни пътища на Република България, както и при оказване на помощ на търпящи бедствие кораби и самолети;

20. подпомагат изпълнителния директор при определяне нивата на сигурност на корабите, плаващи под българско знаме;

21. осъществяват дейностите, свързани с установяване на опасност, обозначаване, съгласуване на планове за вадене или изтегляне, както и всички други действия, предвидени в действащото законодателство по отношение на потънало имущество;

22. осъществяват контрол спрямо превозвачите по договор за превоз на пътници и спрямо пристанищните оператори, предоставящи пристанищни услуги по чл. 116, ал. 2, т. 3 от ЗМПВВППРБ, за изпълнение на задълженията им, произтичащи от правото на Европейския съюз относно правата на пътниците, пътуващи по море или по вътрешни водни пътища;

23. събират информация за изпълнението на изискванията за експлоатационна годност на пристанищата и специализираните пристанищни обекти по чл. 111а, ал. 1 и чл. 111б, ал. 1 от ЗМПВВППРБ, като:

а) извършват всички подготвителни действия, в т.ч. проверки на експлоатационната годност, за издаване на удостоверения за експлоатационна годност на пристанища, пристанищни терминали и специализирани пристанищни обекти;

б) осъществяват планови, текущи и целеви проверки на експлоатационната годност;

в) контролират спазването на изискванията за техническа безопасност на пристанищните съоръжения, за осигуряване на здравословни и безопасни условия на труд и за безопасно осъществяване на товаро-разтоварните операции от квалифициран за съответния вид работа персонал;

г) установяват наличието на основания за временно преустановяване или ограничаване на експлоатацията на пристанище или за временно преустановяване експлоатацията на специализиран пристанищен обект;

24. контролират спазването на изискванията за извършване на пристанищни дейности и услуги, в т.ч. и съответствието на извършваните пристанищни дейности и услуги с вписаните в регистъра на пристанищата и специализираните пристанищни обекти, в регистъра на пристанищните оператори и в удостоверенията за експлоатационна годност;

25. осъществяват контрол за спазване на изискванията за свободен достъп в пристанищата;

26. представят на изпълнителния директор мотивирани становища за одобряване на плановете за приемане и обработване на отпадъци и осъществяват контрол за изпълнението им;

27. осъществяват контрол за изпълнението на мерките, предвидени в плановете за сигурност на пристанищата и на пристанищните райони, както и в правилата за сигурност на пристанищата, за които се прилага глава осма от Наредбата за условията и реда за постигане сигурността на корабите, пристанищата и пристанищните райони, приета с Постановление № 374 на Министерския съвет от 2014 г. (обн., ДВ, бр. 99 от 2014 г.);

28. осъществяват контрол за изпълнението на мерките, предвидени в плановете за защита при бедствия на пристанищните оператори;

29. събират, обработват, обобщават, анализират и съхраняват статистическа информация за дейността на пристанищните оператори и собствениците на пристанища и пристанищни съоръжения в съответствие с изискванията на чл. 94 от ЗМПВВППРБ;

30. извършват всички подготвителни действия във връзка с постановяването на вписване или отказ от вписване на пристанище или специализиран пристанищен обект в регистъра по чл. 92, ал. 4 от ЗМПВВППРБ, както и а вписване или за отказ от вписване на пристанищни оператори в регистъра по чл. 117, ал. 4 от ЗМПВВППРБ;

31. изработват мотивирани експертни становищата по проекти на генерални планове на пристанища за обществен транспорт;

32. участват в изработването на становища по:

а) инвестиционни проекти за изграждане на нови, разширение, реконструкция или рехабилитация на съществуващи пристанища за обществен транспорт;

б) проекти на подробни устройствени планове и инвестиционни проекти за изграждане на нови или разширение на съществуващи по чл. 107 – 109 от ЗМПВВППРБ и на специализирани пристанищни обекти по чл. 111а, ал. 1 и чл. 111б, ал. 1 от ЗМПВВППРБ;

в) документи за отреждане на земни и водни участъци за извършване на строителство по крайбрежието на Черно море и р. Дунав, във вътрешните води и в териториалното море, както и в зоните на действие на средствата за навигационно осигуряване, в т. ч. на проекти на подробни устройствени планове и на инвестиционни проекти за изграждане на нови или разширение на съществуващи подводни линейни обекти на техническата инфраструктура;

г) заявления за даване на съгласие при условията и по реда на чл. 52, ал. 2 от Закона за водите за издаване на разрешителни за ползване на водни обекти – части от река Дунав, вътрешните морски води или териториалното море;

33. участват в дейността по контрол на изпълнението на концесионните договори и на договорите по § 74, ал. 3 от преходните и заключителните разпоредби на Закона за изменение и допълнение на ЗМПВВППРБ (ДВ, бр. 24 от 2004 г.);

34. следят за своевременното и точното заплащане на таксите по чл. 103в, ал. 6 от ЗМПВВППРБ;

35. осъществяват контрол върху дейността по предоставяне на водноатракционни услуги с плавателни средства за спорт, туризъм и развлечение.

(2) Дирекциите по чл. 21, ал. 1, т. 1 и 2 осъществяват в рамките на териториалната си компетентност функциите на „администрация“ по смисъла на правото на Европейския съюз относно рециклирането на кораби.

(3) Дирекциите по чл. 21, ал. 1, т. 3 и 4:

1. осъществяват контрол за изпълнението на мерките по регулиране на капацитета на флота;

2. организационно и технически осигуряват провеждането на изпити за придобиване на професионална компетентност на превозвачи на товари по вътрешни водни пътища;

3. разследват произшествията с кораби, плаващи по вътрешните водни пътища на Република България.

**Чл. 23.** (1) Агенцията осъществява дейностите по търсене и спасяване в българския морски отговорен район за търсене и спасяване и във вътрешните водни пътища на Република България чрез главна дирекция „Аварийно-спасителна дейност” с местонахождение във Варна и с териториални звена в Бургас и Русе.

(2) Главна дирекция „Аварийно-спасителна дейност”:

1. подпомага изпълнителния директор при изпълнение на задълженията на Република България по Международната конвенция за търсене и спасяване по море, 1979 г.;

2. поддържа при денонощен режим на работа сили и средства за координиране и провеждане на операции по търсене и спасяване на човешки живот и за оказване на помощ на търпящи бедствие кораби и самолети в българския морски отговорен район за търсене и спасяване и във вътрешните водни пътища на Република България;

3. поддържа денонощно дежурство за приемане на сигнали относно:

а) бедствие на море и във вътрешните водни пътища на Република България, в т.ч. и от системата за спешни повиквания с единен европейски номер 112;

б) замърсявания на морето, получени чрез европейската система CleanSeaNet за сателитен мониторинг на нефтеното замърсяване и идентифициране на корабите замърсители;

в) безопасността на корабоплаването чрез системата SafeSeaNet – европейска платформа за обмен на морска информация между морските администрации на държавите членки на Европейския съюз;

4. организира изготвянето на национален план за търсене и спасяване на човешки живот в българския морски отговорен район за търсене и спасяване и на процедури за оперативно взаимодействие с Военноморските сили и с останалите съставни части на Единната спасителна система;

5. организира изготвянето на национален план за борба с нефтени разливи, както и на областни планове за борба с нефтени разливи;

6. участва в изготвянето на областните планове за защита при бедствия на областите, чиято територия включва части от крайбрежието на Черно море или р. Дунав;

7. подпомага областните управители на областите, чиято територия включва части от крайбрежието на Черно море или р. Дунав, при прилагане на мерките, предвидени в съответния областен план за защита при бедствия;

8. осъществява оперативното взаимодействие с областните управители, Военноморските сили и останалите съставни части на Единната спасителна система.

**Раздел IV**

**Организация на работата**

**Чл. 24.** (1) Непосредственото ръководство на главна дирекция „Аварийно-спасителна дейност” се осъществява от главен директор, а на дирекциите – от техните директори. Главният директор и директорите носят отговорност за точното и срочното изпълнение на конкретните задачи при осъществяване на функциите им.

(2) Служителите на ръководни длъжности по ал. 1:

1. дават задължителни указания в рамките на своите правомощия за осигуряване изпълнението на актовете на министъра на транспорта, информационните технологии и съобщенията и на изпълнителния директор на агенцията;

2. разпределят работата и задълженията между служителите в дирекцията, която ръководят;

3. изготвят предложения до изпълнителния директор относно подбора и разпределението на кадрите, повишаването на квалификацията, поощряването на служителите и налагането на наказания;

4. организират, планират, ръководят, контролират и отчитат изпълнението на задачите, възложени на дирекцията, която ръководят;

5. подписват и насочват материали, подготвени по въпроси, включени във функциите на ръководените от тях дирекции;

6. докладват на изпълнителния директор, на заместник изпълнителния директор и на главния секретар по въпроси, свързани с функциите на ръководените от тях дирекции;

7. изготвят ежегодно отчет за дейността на ръководените от тях дирекции и правят предложения за конкретни мерки за подобряване на дейността;

8. правят предложения за назначаване, преназначаване или освобождаване от длъжност на служители в дирекцията, която ръководят;

9. правят предложения за повишаване на квалификацията и повишаване в длъжност на служителите от дирекцията, която ръководят;

10. осигуряват взаимодействието с другите звена в агенцията в съответствие с установените организационни връзки и разпределението на дейностите между тях.

(3) При отсъствие главният директор, съответно директорът на дирекция, се замества от друг служител, определен със заповед на изпълнителния директор за всеки конкретен случай.

**Чл. 25.** Главният директор на главна дирекция „Аварийно-спасителна дейност” ръководи дейностите на Изпълнителна агенция „Морска администрация” при операции по:

1. търсене и спасяване в българския морски отговорен район за търсене и спасяване и във вътрешните водни пътища на Република България;

2. по оказване помощ на търпящи бедствие кораби и самолети в българския морски отговорен район за търсене и спасяване и във вътрешните водни пътища на Република България, с изключение на акваториите на пристанищата;

3. борба с нефтени разливи във вътрешните морски води, териториалното море и вътрешните водни пътища на Република България, с изключение на акваториите на пристанищата.

**Чл. 26.** (1) Директорите на дирекциите по чл. 21, ал. 1 осъществяват функциите на капитан на пристанище, включително:

1. постановяват задържане, забрана за отплаване или арест на кораби, както и задържане на товари при условията и по реда на КТК и ЗМПВВППРБ;

2. постановяват изместване на негодни за плаване кораби, както и на кораби, по отношение на които е постановено задържане, забрана за отплаване или арест;

3. издават разпореждания, с които обявяват безопасното газене и максималната разрешена височина над водолинията (еърдрафт) на корабите при преминаването им през плавателни канали и в акваториите на пристанищата, в акваториите, в които са разположени пристани по чл. 111а, ал. 2 или по чл. 111б, ал. 2 или 3 от ЗМПВВППРБ, както и в акваториите на местата за укритие на риболовни кораби и на зимовниците;

4. разпореждат извършването на измервания на дълбочините в акваториите на пристанищата, в акваториите, в които са разположени пристани по чл. 111а, ал. 2 или по чл. 111б, ал. 2 или 3 от ЗМПВВППРБ, както и в акваториите на местата за укритие на риболовни кораби и на зимовниците;

5. одобряват схемите за обвързване на плаващи хидротехнически пристанищни съоръжения;

6. ръководят и контролират действията за борба със замърсявания, причинени от кораби в акваторията на съответното пристанище;

7. ръководят и контролират действията за оказване на помощ на търпящи бедствие кораби и самолети в акваторията на съответното пристанище;

8. съгласуват технологичните карти за обработка на опасни и/или замърсяващи товари и на твърди насипни товари, както и промените в тях;

9. съгласуват оценките за сигурност и правилата за сигурност на пристанищата, за които се прилага глава осма от Наредбата за условията и реда за постигане сигурността на корабите, пристанищата и пристанищните райони;

10. разрешават провеждането на регати, ралита и други състезания във вътрешните морски води, в териториалното море и във вътрешните водни пътища;

11. съгласуват местоположението и границите на зоните за предоставяне на водноатракционни услуги.

(2) Директорите на дирекциите по чл. 21, ал. 1:

1. вземат решение за вписване или отказват вписване на кораб в регистровите книги по чл. 34, ал. 1 от КТК, както и за вписване на промени в обстоятелствата или заличаване на извършено вписване;

2. издават задължителни предписания при условията и по реда на Наредба № 9 от 2013 г. за изискванията за експлоатационна годност на пристанищата и специализираните пристанищни обекти;

3. издават удостоверения за вписване на пристанище, специализиран пристанищен обект и пристанищен оператор;

4. изпълняват и други задачи, възложени им от изпълнителния директор, заместник изпълнителния директор или главния секретар на агенцията, в рамките на функциите на ръководените от тях дирекции.

(3) Директор на дирекция по чл. 21, ал. 1 може да делегира правомощието си по ал. 2, т. 1 на друго длъжностно лице от същата дирекция.

**Чл. 27.** Дейността в агенцията се осъществява от държавни служители и от лица по трудово правоотношение.

**Чл. 28.** (1) При изпълнение на служебните си задължения служителите на агенцията, определени със заповед на изпълнителния директор, носят униформено облекло.

(2) Със заповедта по ал. 1 се определят видът на униформеното облекло, както и редът за носенето му.

**Чл. 29.** (1) Служителите на агенцията, изпълняващи инспекционни функции в областта на корабоплаването, имат личен печат и се легитимират с инспекторска карта в съответствие с чл. 370, ал. 3 и 4 от КТК.

(2) При изпълнение на контролните функции по ЗМПВВППРБ служителите на агенцията се легитимират с инспекторска карта по чл. 370, ал. 4 от КТК.

(3) Всички контролирани физически и юридически лица са длъжни да оказват съдействие на служителите на агенцията при изпълнение на служебните им задължения.

**Чл. 30.** (1) Работното време на служителите е 8 часа дневно и 40 часа седмично при 5-дневна работна седмица.

(2) Работното време по ал. 1 е от 7,30 до 18,30 ч. с период на задължително присъствие от 10,00 до 16,00 ч. при задължително отработване на нормалната продължителност на 8-часовия работен ден и с обедна почивка 30 минути между 12,00 и 14,00 ч.

(3) За служителите в главна дирекция „Аварийно-спасителна дейност”, работещи при непрекъснат режим на работа, и за плавателния състав на администрацията работното време е 12 часа за смяна по график, утвърждаван от директора на съответната дирекция.

(4) Отработването и отчитането на работното време се извършва в съответствие с условията, предвидени в правилника за вътрешния трудов ред.

**Чл. 31.** (1) Административното обслужване на физически и юридически лица се извършва от 09,00 до 17,30 ч.

(2) С вътрешните правила за организация на административното обслужване в агенцията се установява организация на работа, която осигурява непрекъсваем режим на административно обслужване в рамките на работното време по ал. 1.

(3) Когато в края на работния ден в служебните помещения има потребители на административни услуги, служителите на агенцията, изпълняващи функции по административно обслужване, продължават работа до приключване на тяхното обслужване, но не повече от два астрономически часа след работното време по ал. 1.

**Чл. 32.** Приемното време на изпълнителния директор за граждани и представители на организации се оповестява на общодостъпно място в сградата на агенцията и в официалната й страница в интернет.

**Чл. 33.** (1) За образцово изпълнение на служебните си задължения служителите на Изпълнителна агенция „Морска администрация” могат да бъдат награждавани от изпълнителния директор с отличие. Видът на отличието се определя със заповедта за награждаване.

(2) Отличията са:

1. грамота;

2. сребърен почетен знак на агенцията;

3. златен почетен знак на агенцията.

(3) Изпълнителният директор утвърждава образец на почетните знаци.

**Чл. 34.** (1) За изпълнение на определени задачи, свързани с дейността на агенцията, изпълнителният директор може да привлича извънщатни доброволни сътрудници.

(2) Правата и задълженията на лицата по ал. 1 се определят със заповед на изпълнителния директор.

**Чл. 35.** Пропускателният режим, противопожарната охрана и други специфични разпоредби, свързани с организацията на работа в агенцията, се уреждат с вътрешни правила и заповеди на изпълнителния директор.

**Допълнителна разпоредба**

**§ 1.** Правилникът въвежда изискванията на чл. 8 от Директива 2009/21/ЕО на Европейския парламент и на Съвета от 23 април 2009 г. относно спазването на изискванията за държавата на знамето (ОВ, L 131 от 2009 г.).

**Заключителна разпоредба**

**§ 2.** Правилникът се приема на основание чл. 360, ал. 2 от Кодекса на търговското корабоплаване и чл. 55 от Закона за администрацията.

Приложение към чл. 14, ал. 2

|  |
| --- |
| Численост на персонала в Изпълнителна агенция „Морска администрация” – 263 щатни бройки |
|   |
| Изпълнителен директор | 1 |
| Заместник изпълнителен директор | 1 |
| Главен секретар | 1 |
| Обща администрация | 17 |
| в т.ч.: |   |
| дирекция „Административно-правно и финансово-счетоводно обслужване” | 17 |
| Специализирана администрация | 243 |
| в т.ч.: |   |
|  |  |
|  |  |
| дирекция „Международни и национални регулации на корабоплаването” | 14 |
| дирекция „Пристанища и пристанищни услуги” | 11 |
| главна дирекция „Аварийно-спасителна дейност” | 46 |
| дирекция „Морска администрация – Варна” | 60 |
| дирекция „Морска администрация – Бургас” | 52 |
| дирекция „Речен надзор – Русе” | 39 |
| дирекция „Речен надзор – Лом” | 21 |